title: Vykonávacie nariadenie Rady (EÚ) 2019/24 z 8. januára 2019, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu, a ktorým sa zrušuje vykonávacie nariadenie (EÚ) 2018/1071

text:
                  9.1.2019

                  SK

                  Úradný vestník Európskej únie

                  L 6/2

         VYKONÁVACIE NARIADENIE RADY (EÚ) 2019/24
         z 8. januára 2019,
         ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu, a ktorým sa zrušuje vykonávacie nariadenie (EÚ) 2018/1071
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (1), a najmä na jeho článok 2 ods. 3,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 30. júla 2018 prijala vykonávacie nariadenie (EÚ) 2018/1071 (2), ktorým sa vykonáva článok 2 ods. 3 nariadenia (ES) č. 2580/2001 a vypracováva aktualizovaný zoznam osôb, skupín a subjektov, na ktoré sa vzťahuje nariadenie (ES) č. 2580/2001 (ďalej len „zoznam“).

                     (2)

                     Rada poskytla všetkým osobám, skupinám a subjektom, u ktorých to bolo prakticky možné, odôvodnenia, v ktorých sa vysvetľujú dôvody, prečo boli zaradené do zoznamu.

                     (3)

                     Rada oznámením uverejneným v Úradnom vestníku Európskej únie informovala osoby, skupiny a subjekty uvedené na zozname o tom, že sa rozhodla ponechať ich na zozname. Rada taktiež informovala dotknuté osoby, skupiny a subjekty o tom, že ju môžu požiadať o odôvodnenie svojho zaradenia do zoznamu, ak im takéto odôvodnenie ešte nebolo oznámené.

                     (4)

                     Rada preskúmala zoznam, ako sa vyžaduje podľa článku 2 ods. 3 nariadenia (ES) č. 2580/2001. V rámci uvedeného preskúmania Rada zohľadnila pripomienky, ktoré jej predložili dotknuté osoby, skupiny a subjekty, ako aj aktualizované informácie o vnútroštátnom štatúte jednotlivcov a subjektov zaradených do zoznamu, ktoré dostala od príslušných vnútroštátnych orgánov.

                     (5)

                     Rada overila, že príslušné orgány uvedené v článku 1 ods. 4 spoločnej pozície Rady 2001/931/SZBP (3) prijali vo vzťahu ku všetkým osobám, skupinám a subjektom rozhodnutia, že sú zapojené do teroristických činov v zmysle článku 1 ods. 2 a 3 spoločnej pozície 2001/931/SZBP. Rada tiež dospela k záveru, že by sa na osoby, skupiny a subjekty, na ktoré sa vzťahujú články 2, 3 a 4 spoločnej pozície 2001/931/SZBP, mali naďalej vzťahovať určité obmedzujúce opatrenia stanovené v nariadení (ES) č. 2580/2001.

                     (6)

                     Rada rozhodla, že ďalšie dve osoby a jeden subjekt sú zapojené do teroristických činov v zmysle článku 1 ods. 2 a 3 spoločnej pozície 2001/931/SZBP, že príslušný orgán prijal v súvislosti s nimi rozhodnutie v zmysle článku 1 ods. 4 uvedenej spoločnej pozície a že by sa mali na tieto osoby a subjekt vzťahovať osobitné obmedzujúce opatrenia stanovené v nariadení (ES) č. 2580/2001.

                     (7)

                     Zoznam by sa mal zodpovedajúcim spôsobom aktualizovať a vykonávacie nariadenie (EÚ) 2018/1071 by sa malo zrušiť,

               PRIJALA TOTO NARIADENIE:

            Článok 1
            Zoznam podľa článku 2 ods. 3 nariadenia (ES) č. 2580/2001 je uvedený v prílohe k tomuto nariadeniu.

            Článok 2
            Vykonávacie nariadenie (EÚ) 2018/1071 sa týmto zrušuje.

            Článok 3
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. januára 2019

                  Za Radu

                  predseda

               G. CIAMBA

            (1)  Ú. v. ES L 344, 28.12.2001, s. 70.

            (2)  Vykonávacie nariadenie Rady (EÚ) 2018/1071 z 30. júla 2018, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2018/468 (Ú. v. EÚ L 194, 31.7.2018, s. 23).

            (3)  Spoločná pozícia Rady 2001/931/SZBP z 27. decembra 2001 o uplatňovaní špecifických opatrení na boj s terorizmom (Ú. v. ES L 344, 28.12.2001, s. 93).

            PRÍLOHA
            Zoznam osôb, skupín a subjektov podľa článku 1
            I.   OSOBY

                        1.

                        ABDOLLAHI Hamed (alias Mustafa Abdullahi), narodený 11.8.1960 v Iráne. Číslo cestovného pasu: D9004878.

                        2.

                        AL-NASSER, Abdelkarim Hussein Mohamed, narodený v Al Ihsa (Saudská Arábia), štátny príslušník Saudskej Arábie.

                        3.

                        AL YACOUB, Ibrahim Salih Mohammed, narodený 16.10.1966 v Tarúte (Saudská Arábia), štátny príslušník Saudskej Arábie.

                        4.

                        ARBABSIAR Manssor (alias Mansour Arbabsiar), narodený 6.3.1955 alebo 15.3.1955 v Iráne. Štátny príslušník Iránu a USA. Číslo cestovného pasu: C2002515 (Irán); Číslo cestovného pasu: 477845448 (USA). Číslo preukazu totožnosti: 07442833, platnosť do: 15.3.2016 (vodičský preukaz USA).

                        5.

                        ASADI Assadollah, narodený 22.12.1971 v Teheráne (Irán), štátny príslušník Iránu. Číslo iránskeho diplomatického pasu: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), narodený 8.3.1978 v Amsterdame (Holandsko).

                        7.

                        EL HAJJ, Hassan, narodený 22.3.1988 v Zaghdraiyi, Sidon, Libanon, štátny príslušník Kanady. Číslo cestovného pasu: JX446643 (Kanada).

                        8.

                        HASHEMI MOGHADAM Saeid, narodený 6.8.1962 v Teheráne (Irán), štátny príslušník Iránu. Číslo cestovného pasu: D9016290, platný do 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, narodený v roku 1963 v Libanone, štátny príslušník Libanonu.

                        10.

                        MELIAD, Farah, narodený 5.11.1980 v Sydney (Austrália), štátny príslušník Austrálie. Číslo cestovného pasu: M2719127 (Austrália).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), narodený 14.4.1965 alebo 1.3.1964 v Pakistane, číslo cestovného pasu: 488555.

                        12.

                        ȘANLI, Dalokay (alias Sinan), narodený 13.10.1976 v Pülümüre (Turecko).

                        13.

                        SHAHLAI, Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), narodený okolo roku 1957 v Iráne. Adresy: 1. Kermanshah, Irán; 2. vojenská základňa Mehran, provincia Ilam, Irán.

                        14.

                        SHAKURI, Ali Gholam, narodený okolo roku 1965 v Teheráne, Irán.

                        15.

                        SOLEIMANI, Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), narodený 11.3.1957 v Iráne. Štátny príslušník Iránu. Číslo cestovného pasu: 008827 (iránsky diplomatický pas), vydaný v roku 1999. Hodnosť: generálmajor.

                  II.   SKUPINY A SUBJEKTY

                        1.

                        „Abu Nidal Organisation“ – „ANO“ (alias „Fatah Revolutionary Council“, alias „Arab Revolutionary Brigades“, alias „Black September“, alias „Revolutionary Organisation of Socialist Muslims“) („Organizácia Abú Nidála“ – „ANO“, alias „Revolučná rada Fatah“, alias „Arabské revolučné brigády“, alias „Čierny september“, alias „Revolučná organizácia moslimských socialistov“).

                        2.

                        „Al-Aqsa Martyrs' Brigade“ („Brigády mučeníkov Al-Aksá“).

                        3.

                        „Al-Aqsa e.V.“ („Združenie al-Aksá“).

                        4.

                        „Babbar Khalsa“ („Babbar Chalsa“).

                        5.

                        „Communist Party of the Philippines“ vrátane „New People's Army“ – „NPA“ („Komunistická strana Filipín“ vrátane „Novej ľudovej armády“ – „NPA“), Filipíny.

                        6.

                        Riaditeľstvo pre vnútornú bezpečnosť iránskeho ministerstva spravodajstva a bezpečnosti.

                        7.

                        „Gama'a al-Islamiyya“ (alias „Al-Gama'a al-Islamiyya“) („Islamic Group“ – „IG“) („Islamská skupina“ – „IG“).

                        8.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“) („Front islamských bojovníkov Veľkého východu“).

                        9.

                        „Hamas“ vrátane „Hamas Izzaddín al-Kassám“.

                        10.

                        „Hizballah Military Wing“ („Vojenské krídlo Hizballáhu“) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu'llah Military Wing“, alias „Hizb Allah Military Wing“, alias „Jihad Council“ [a všetky jednotky, ktoré sa k nemu hlásia, vrátane organizácie pre vonkajšiu bezpečnosť („External Security Organisation“)].

                        11.

                        „Hizbal Mujahideen“ – „HM“ (Hizbu-l-mudžáhidín).

                        12.

                        „Khalistan Zindabad Force“ – „KZF“.

                        13.

                        „Kurdistan Workers' Party“ – „PKK“ (alias „KADEK“, alias „KONGRA-GEL“) („Strana kurdských pracujúcich“).

                        14.

                        „Liberation Tigers of Tamil Eelam“ – „LTTE“ („Tigre oslobodenia tamilského Ílamu“).

                        15.

                        „Ejército de Liberación Nacional“ („National Liberation Army“) („Národná oslobodzovacia armáda“).

                        16.

                        „Palestinian Islamic Jihad“ – „PIJ“ („Palestínsky islamský džihád“).

                        17.

                        „Popular Front for the Liberation of Palestine“ – „PFLP“ („Ľudový front za oslobodenie Palestíny“).

                        18.

                        „Popular Front for the Liberation of Palestine – General Command“ (alias „PFLP – General Command“) („Ľudový front za oslobodenie Palestíny – hlavné veliteľstvo“).

                        19.

                        „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“), alias „Dev Sol“) („Revolutionary People's Liberation Army/Front/Party“) („Revolučná ľudová oslobodzovacia armáda/front/strana“).

                        20.

                        „Sendero Luminoso“ – „SL“ („Shining Path“) („Svetlý chodník“).

                        21.

                        „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“) („Sokoly za slobodu Kurdistanu“).


title: Vykonávacie nariadenie Komisie (EÚ) 2019/51 z 11. januára 2019, ktorým sa mení nariadenie Rady (ES) 1210/2003 o niektorých osobitných obmedzeniach hospodárskych a finančných vzťahov s Irakom

text:
                  14.1.2019

                  SK

                  Úradný vestník Európskej únie

                  L 10/60

         VYKONÁVACIE NARIADENIE KOMISIE (EÚ) 2019/51
         z 11. januára 2019,
         ktorým sa mení nariadenie Rady (ES) 1210/2003 o niektorých osobitných obmedzeniach hospodárskych a finančných vzťahov s Irakom
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom, ktorým sa zrušuje nariadenie (ES) 2465/96 (1), a najmä na jeho článok 11 písm. b),
         keďže:

                     (1)

                     V prílohe III k nariadeniu (ES) 1210/2003 sa uvádza zoznam fyzických a právnických osôb, verejných inštitúcií, spoločností a agentúr a subjektov predchádzajúcej vlády Iraku, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov, ktoré boli umiestnené mimo Iraku k 22. máju 2003.

                     (2)

                     Dňa 8. januára 2019 sankčný výbor Bezpečnostnej rady OSN rozhodol o vypustení troch záznamov zo zoznamu osôb alebo subjektov, na ktoré by sa malo uplatňovať zmrazenie finančných prostriedkov a hospodárskych zdrojov.

                     (3)

                     Príloha III k nariadeniu (ES) 1210/2003 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (ES) 1210/2003 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. januára 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. EÚ L 169, 8.7.2003, s. 6.

            PRÍLOHA
            V prílohe III k nariadeniu Rady (ES) č. 1210/2003 sa vypúšťajú tieto záznamy:

                        „42.

                        GENERAL ESTABLISHMENT FOR DESIGNS AND RESEARCH. Adresa: P.O. Box 6061, Aamiriya, 7 Nisan, Aamiriya, Iraq.“

                        „126.

                        STATE ENTERPRISE FOR ALUMINUM SEMI PRODUCTS. Adresa: P.O. Box 38, Nasiriyah, Iraq.“

                        „130.

                        STATE ENTERPRISE FOR CABLES AND WIRES (alias STATE CABLES AND WIRES ENTERPRISE). Adresa: P.O. Box 44, Nassiriyah, Iraq.“


title: Vykonávacie nariadenie Komisie (EÚ) 2019/49 zo 4. januára 2019 o povolení seleničitanu sodného, potiahnutého granulovaného seleničitanu sodného a zinok-L-selenometionínu ako kŕmnej doplnkovej látky pre všetky druhy zvierat (Text s významom pre EHP)

text:
                  14.1.2019

                  SK

                  Úradný vestník Európskej únie

                  L 10/2

         VYKONÁVACIE NARIADENIE KOMISIE (EÚ) 2019/49
         zo 4. januára 2019
         o povolení seleničitanu sodného, potiahnutého granulovaného seleničitanu sodného a zinok-L-selenometionínu ako kŕmnej doplnkovej látky pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

                     (2)

                     Seleničitan sodný bol smernicou 70/524/EHS povolený bez časového obmedzenia ako kŕmna doplnková látka pre všetky druhy zvierat. Uvedená látka bola následne zapísaná do registra kŕmnych doplnkových látok ako existujúci výrobok, a to v súlade s článkom 10 ods. 1 nariadenia (ES) č. 1831/2003.

                     (3)

                     V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie seleničitanu sodného ako kŕmnej doplnkovej látky pre všetky druhy zvierat. V rámci prehodnotenia bola predložená žiadosť týkajúca sa aj potiahnutej granulovanej formy seleničitanu sodného.

                     (4)

                     V súlade s článkom 7 nariadenia (ES) č. 1831/2003 bola predložená žiadosť o povolenie zinok-L-selenometionínu ako kŕmnej doplnkovej látky pre všetky druhy zvierat.

                     (5)

                     Žiadatelia požiadali o zaradenie seleničitanu sodného, potiahnutého granulovaného seleničitanu sodného a zinok-L-selenometionínu do kategórie doplnkových látok „výživné doplnkové látky“. K uvedeným žiadostiam boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

                     (6)

                     Európsky úrad pre bezpečnosť potravín (ďalej len „úrad“) v stanoviskách z 20. októbra 2015 (3), 28. januára 2016 (4), 8. marca 2016 (5) a 20. februára 2018 (6) skonštatoval, že seleničitan sodný, potiahnutý granulovaný seleničitan sodný a zinok-L-selenometionín nemajú za navrhovaných podmienok používania negatívne účinky na zdravie zvierat, zdravie ľudí ani životné prostredie. Pokiaľ ide o obmedzenie množstva pridávaného organického selénu stanovené v prípade ostatných organických zlúčenín selénu, úrad dospel k záveru, že by sa to malo vzťahovať aj na zinok-L-selenometionín. Úrad navyše dospel k záveru, že seleničitan sodný, potiahnutý granulovaný seleničitan sodný a zinok-L-selenometionín možno považovať za účinné zdroje selénu pre všetky druhy zvierat. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správy o metóde analýzy kŕmnych doplnkových látok v krmive predložené referenčným laboratóriom zriadeným nariadením (ES) č. 1831/2003.

                     (7)

                     Z posúdenia seleničitanu sodného, potiahnutého granulovaného seleničitanu sodného a zinok-L-selenometionínu vyplýva, že podmienky na udelenie povolenia v zmysle článku 5 nariadenia (ES) č. 1831/2003 sú splnené.

                     (8)

                     Keďže neexistujú bezpečnostné dôvody na okamžité uplatňovanie zmien podmienok povolenia pre látku seleničitan sodný, je vhodné poskytnúť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie
            Látky špecifikované v prílohe, ktoré patria do kategórie doplnkových látok „výživné doplnkové látky“ a do funkčnej skupiny „zlúčeniny mikroprvkov“, sa za podmienok stanovených v uvedenej prílohe povoľujú ako kŕmne doplnkové látky vo výžive zvierat.

            Článok 2
            Prechodné opatrenia

               1.   Seleničitan sodný a premixy obsahujúce uvedenú látku, ktoré sú vyrobené a označené pred 3. augustom 2019 v súlade s pravidlami uplatniteľnými pred 3. februárom 2019, možno naďalej uvádzať na trh a používať až do vyčerpania existujúcich zásob.

               2.   Kŕmne suroviny a kŕmne zmesi obsahujúce seleničitan sodný, ktoré sú vyrobené a označené pred 3. februárom 2020 v súlade s pravidlami platnými pred 3. februárom 2019, sa môžu naďalej uvádzať na trh a používať až do vyčerpania existujúcich zásob, ak sú pre zvieratá, ktoré sú určené na výrobu potravín.

               3.   Kŕmne suroviny a kŕmne zmesi obsahujúce seleničitan sodný, ktoré sú vyrobené a označené pred 3. februárom 2021 v súlade s pravidlami platnými pred 3. februárom 2019, sa môžu naďalej uvádzať na trh a používať až do vyčerpania existujúcich zásob, ak sú pre zvieratá, ktoré nie sú určené na výrobu potravín.

            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 268, 18.10.2003, s. 29.

            (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

            (3)  Vestník EFSA (EFSA Journal) (2015) 13(11):4271.

            (4)  Vestník EFSA (EFSA Journal) (2016) 14(2):4398.

            (5)  Vestník EFSA (EFSA Journal) (2016) 14(3):4442.

            (6)  Vestník EFSA (EFSA Journal) (2018) 16(3):5197.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        Selén v mg/kg kompletného krmiva s obsahom vlhkosti 12 %

                           Kategória výživných doplnkových látok. Funkčná skupina: zlúčeniny mikroprvkov

                        3b801

                        seleničitan sodný

                           Charakteristika doplnkovej látky

                        seleničitan sodný vo forme prášku s minimálnym obsahom 45 % selénu

                           Charakteristika účinnej látky

                        seleničitan sodný
                        Chemický vzorec: Na2SeO3

                        Číslo CAS: 10102-18-8
                        Číslo Einecs: 233-267-9

                           Analytická metóda
                            (1)

                        Na charakterizáciu seleničitanu sodného:

                                    —

                                    titrácia – Európsky liekopis, monografia 01/2008:1677 a/alebo

                                    —

                                    gravimetria.

                              Na stanovenie celkového obsahu sodíka v seleničitane sodnom:

                                    —

                                    atómová absorpčná spektrometria (AAS) – EN ISO 6869:2000 alebo

                                    —

                                    atómová emisná spektrometria s indukčne viazanou plazmou (ICP-AES) – EN:15510:2007.

                              Na stanovenie celkového obsahu selénu v premixoch, kŕmnych surovinách a kŕmnych zmesiach:

                                    —

                                    atómová absorpčná spektrometria s technikou generovania hydridov (HGAAS) po mikrovlnnej digescii – EN 16159:2012.

                        všetky druhy

                        —

                        0,50 (celkovo)

                                    1.

                                    Seleničitan sodný sa môže uvádzať na trh a používať ako doplnková látka pozostávajúca z prípravku.

                                    2.

                                    Doplnková látka sa pridáva do krmiva vo forme premixu.

                                    3.

                                    Pre používateľov doplnkovej látky a premixu stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premix sa musia používať s primeranými osobnými ochrannými prostriedkami.

                        3. február 2029

                        3b802

                        Potiahnutý granulovaný seleničitan sodný

                           Charakteristika doplnkovej látky

                        potiahnutý granulovaný prípravok seleničitanu sodného s

                                    —

                                    obsahom selénu 1 % – 4,5 % a

                                    —

                                    poťahovacími činidlami a dispergantmi [polyoxyetylén (20) sorbitanmonolaurát (E 432), glycerol-polyetylénglykol-ricínoleát (E 484), polyetylénglykol 300, sorbitol (E 420ii) alebo maltodextrín] s obsahom najviac 5 %
                                    a

                                    —

                                    granulovacími látkami (uhličitan vápenato-horečnatý, uhličitan vápenatý, kukuričné klasy) s obsahom najviac 100 hm. %.

                              Častice < 50 μm: pod 5 %

                           Charakteristika účinnej látky

                        seleničitan sodný
                        Chemický vzorec: Na2SeO3

                        Číslo CAS: 10102-18-8
                        Číslo Einecs: 233-267-9

                           Analytická metóda
                            (1)

                        Na stanovenie celkového obsahu selénu v kŕmnej doplnkovej látke (filmom obalený granulovaný prípravok):

                                    —

                                    atómová emisná spektrometria s indukčne viazanou plazmou (ICP-AES) alebo

                                    —

                                    hmotnostná spektrometria s indukčne viazanou plazmou (ICP-MS).

                              Na stanovenie celkového obsahu sodíka v kŕmnej doplnkovej látke (filmom obalený granulovaný prípravok):

                                    —

                                    atómová absorpčná spektrometria (AAS) – EN ISO 6869:2000 alebo

                                    —

                                    atómová emisná spektrometria s indukčne viazanou plazmou (ICP-AES) – EN:15510:2007.

                              Na stanovenie celkového obsahu selénu v premixoch, kŕmnych surovinách a kŕmnych zmesiach:

                                    —

                                    atómová absorpčná spektrometria s technikou generovania hydridov (HGAAS) po mikrovlnnej digescii – EN 16159:2012.

                        všetky druhy

                        —

                        0,50 (celkovo)

                                    1.

                                    Doplnková látka sa pridáva do krmiva vo forme premixu.

                                    2.

                                    Pre používateľov doplnkovej látky a premixu stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premix sa musia používať s primeranými osobnými ochrannými prostriedkami.

                        3. február 2029

                        3b818

                        —

                        zinok-L-selenometionín

                           Charakteristika doplnkovej látky

                        tuhý prípravok zinok-L-selenometionínu s obsahom selénu 1 – 2 g/kg

                           Charakteristika účinnej látky

                        organický selén vo forme zinok-L-selenometionínu
                        Chemický vzorec: C5H10ClNO2SeZn
                        kryštalický prášok s obsahom

                                    L-selenometionínu > 62 %,

                                    selénu > 24,5 %,

                                    zinku > 19 % a

                                    chloridu > 20 %.

                           Analytická metóda
                            (1)

                        Na stanovenie selenometionínu v kŕmnej doplnkovej látke:

                                    —

                                    vysokoúčinná kvapalinová chromatografia s fluorescenčnou detekciou (HPLC-FLD).

                              Na stanovenie celkového obsahu selénu v kŕmnej doplnkovej látke:

                                    —

                                    atómová emisná spektrometria s indukčne viazanou plazmou (ICP-AES) alebo

                                    —

                                    hmotnostná spektrometria s indukčne viazanou plazmou (ICP-MS).

                              Na stanovenie celkového obsahu selénu v premixoch, kŕmnych surovinách a kŕmnych zmesiach:

                                    —

                                    atómová absorpčná spektrometria s technikou generovania hydridov (HGAAS) po mikrovlnnej digescii – EN 16159.

                              Na stanovenie celkového obsahu zinku v kŕmnej doplnkovej látke:

                                    —

                                    atómová emisná spektrometria s indukčne viazanou plazmou (ICP-AES) – EN 15510 alebo

                                    —

                                    atómová emisná spektrometria s indukčne viazanou plazmou po tlakovej digescii (ICP-AES) – EN 15621.

                        všetky druhy

                        —

                        0,50 (celkovo)

                                    1.

                                    Doplnková látka sa pridáva do krmiva vo forme premixu.

                                    2.

                                    Pre používateľov doplnkovej látky a premixu stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premix sa musia používať s primeranými osobnými ochrannými prostriedkami.

                                    3.

                                    V návode na použitie doplnkovej látky a premixu sa musia uviesť podmienky skladovania a stabilita pri tepelnom ošetrení.

                                    4.

                                    Maximálne množstvo pridaného organického selénu:
                                    0,20 mg Se/kg kompletného krmiva s obsahom vlhkosti 12 %.

                        3. február 2029

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2019/110 z 24. januára 2019, ktorým sa podľa nariadenia Európskeho parlamentu a Rady (EÚ) 2015/2283 povoľuje rozšírenie použitia oleja zo semien Allanblackia ako novej potraviny a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  25.1.2019

                  SK

                  Úradný vestník Európskej únie

                  L 23/11

         VYKONÁVACIE NARIADENIE KOMISIE (EÚ) 2019/110
         z 24. januára 2019,
         ktorým sa podľa nariadenia Európskeho parlamentu a Rady (EÚ) 2015/2283 povoľuje rozšírenie použitia oleja zo semien Allanblackia ako novej potraviny a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie možno umiestňovať iba nové potraviny, ktoré sú povolené a zaradené do únijného zoznamu.

                     (2)

                     V súlade s článkom 8 nariadenia (EÚ) 2015/2283, bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Podľa článku 12 nariadenia (EÚ) 2015/2283 má Komisia predložiť návrh vykonávacieho aktu, ktorým sa povoľuje umiestnenie novej potraviny na trh Únie a aktualizuje únijný zoznam.

                     (4)

                     Rozhodnutím Komisie 2008/559/ES (3) sa v súlade s nariadením Európskeho parlamentu a Rady (ES) č. 258/97 (4) a v nadväznosti na stanovisko Európskeho úradu pre bezpečnosť potravín (ďalej len „úrad“) (5) povolilo uvedenie oleja zo semien Allanblackia ako novej potraviny na trh na používanie v žltých tukových nátierkach a smotanových nátierkach.

                     (5)

                     Spoločnosť Unilever NV/Unilever PLC požiadala 22. septembra 2014 príslušný orgán Holandska v súlade s článkom 4 nariadenia (ES) č. 258/97 o rozšírenie použitia a prípustných množstiev oleja zo semien Allanblackia. V žiadosti sa požadovalo rozšírenie použitia oleja zo semien Allanblackia na ďalšiu kategóriu potravín, konkrétne na zmesi rastlinných olejov a mlieka, a zvýšenie najvyšších prípustných množstiev oleja zo semien Allanblackia v prípade kategórií potravín, ktoré už boli povolené rozhodnutím 2008/559/ES. V žiadosti sa tiež požadovala zmena špecifikácie oleja zo semien Allanblackia, najmä pokiaľ ide o: zjednodušenie uvádzania malých množstiev nasýtených mastných kyselín: kyseliny laurovej, myristovej a palmitovej jedným kombinovaným parametrom (C12:0 – C14:0 – C16:0); neuvádzanie malých množstiev (vždy menej ako 1 %) kyseliny palmitoolejovej a arachidovej a zahrnutie polynenasýtených mastných kyselín (PUFA); neuvádzanie jódového čísla; zvýšenie maximálnych hodnôt transmastných kyselín (TFA) (z ≤ 0,5 % na ≤ 1 %); zvýšenie maximálnych hodnôt peroxidového čísla (z ≤ 0,8 na ≤ 1,0 meq/kg); zvýšenie maximálnych hodnôt nezmydelniteľného podielu (z ≤ 0,1 % na ≤ 1 %). Úrad nemá v súvislosti s navrhovanými zmenami parametrov špecifikácie žiadne obavy o bezpečnosť.

                     (6)

                     Príslušný orgán Holandska vydal 13. decembra 2017 svoju správu o prvotnom posudku. V uvedenej správe dospel k záveru, že rozšírenie použitia a navrhované najvyššie prípustné množstvá oleja zo semien Allanblackia a zmena špecifikácie oleja zo semien Allanblackia spĺňajú kritériá pre nové potraviny stanovené v článku 3 ods. 1 nariadenia (ES) č. 258/97.

                     (7)

                     Podľa článku 35 ods. 1 nariadenia (EÚ) 2015/2283 sa akákoľvek žiadosť o umiestnenie novej potraviny na trh v rámci Únie predložená členskému štátu v súlade s článkom 4 nariadenia (ES) č. 258/97, v súvislosti s ktorou nebolo prijaté konečné rozhodnutie pred 1. januárom 2018, považuje za žiadosť predloženú podľa nariadenia (EÚ) 2015/2283.

                     (8)

                     Žiadosť o rozšírenie použitia oleja zo semien Allanblackia bola predložená členskému štátu v súlade s článkom 4 nariadenia (ES) č. 258/97, pričom spĺňa aj požiadavky stanovené v nariadení (EÚ) 2015/2283.

                     (9)

                     V súlade s článkom 10 ods. 3 nariadenia (EÚ) 2015/2283 sa Komisia 25. apríla 2018 obrátila na úrad so žiadosťou o poskytnutie vedeckého stanoviska vykonaním hodnotenia oleja zo semien Allanblackia ako novej potraviny.

                     (10)

                     Úrad prijal 27. júna 2018 vedecké stanovisko k bezpečnosti oleja zo semien Allanblackia, pokiaľ ide o rozšírené použitie v zmesiach rastlinných olejov a mlieka a v žltých tukových nátierkach a smotanových nátierkach do 30 hmotnostných % (6), ako požadoval žiadateľ. Uvedené stanovisko spĺňa požiadavky článku 11 nariadenia (EÚ) 2015/2283. Zmesi rastlinných olejov a mlieka patria do kategórie potravín: analógy mliečnych výrobkov vrátane bielidiel do nápojov.

                     (11)

                     Stanovisko úradu poskytuje dostatočné dôvody na to, aby sa dalo konštatovať, že olej zo semien Allanblackia so zmenenou špecifikáciou, pokiaľ ide o navrhované použitia a prípustné množstvá, spĺňa článok 12 ods. 1 nariadenia (EÚ) 2015/2283.

                     (12)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1

               1.   Zápis v únijnom zozname povolených nových potravín podľa vykonávacieho nariadenia (EÚ) 2017/2470, ktorý odkazuje na látku olej zo semien Allanblackia, sa mení v súlade s prílohou k tomuto nariadeniu.

               2.   Zápis v únijnom zozname uvedenom v odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.

            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Rozhodnutie Komisie 2008/559/ES z 27. júna 2008, ktorým sa povoľuje uvedenie oleja zo semien Allanblackia ako novej zložky potravín na trh v súlade s nariadením Európskeho parlamentu a Rady (ES) č. 258/97 (Ú. v. EÚ L 180, 9.7.2008, s. 20).

            (4)  Nariadenie Európskeho Parlamentu a Rady (ES) č. 258/97 z 27. januára 1997 o nových potravinách a nových prídavných látkach (Ú. v. ES L 43, 14.2.1997, s. 1).

            (5)  Pracovná skupina EFSA pre dietetické výrobky, výživu a alergie, 2007. Bezpečnosť oleja zo semien Allanblackia na používanie v žltých tukových nátierkach a smotanových nátierkach, Vestník EFSA (EFSA Journal) (2007) 580, 1 – 10.

            (6)  Vestník EFSA (EFSA Journal) (2018) 16(8):5362.

            PRÍLOHA
            Príloha k vykonávaciemu nariadeniu (EÚ) 2017/2470 sa mení takto:

                        1.

                        Zápis týkajúci sa „oleja zo semien Allanblackia“ v tabuľke 1 (Povolené nové potraviny) sa nahrádza takto:

                                    Povolená nová potravina

                                    Podmienky, za ktorých možno novú potravinu používať

                                    Doplňujúce špecifické požiadavky na označovanie

                                    Iné požiadavky

                                    „Olej zo semien

                                          Allanblackia

                                       Konkrétna kategória potravín

                                       Najvyššie prípustné množstvá

                                    Názov novej potraviny na označení potravín, ktoré ju obsahujú, je ‚olej zo semien Allanblackia‘“

                                    Žlté tukové nátierky a smotanové nátierky

                                    30 g/100 g

                                    Zmesi rastlinných olejov (*) a mlieka (patriace do kategórie potravín: analógy mliečnych výrobkov vrátane bielidiel do nápojov)

                                    30 g/100 g

                                                (*)

                                                Okrem olivových olejov a olejov z olivových výliskov ako sú vymedzené v časti VIII prílohy VII k nariadeniu Európskeho parlamentu a Rady (EÚ) č. 1308/2013.

                        2.

                        Zápis týkajúci sa „oleja zo semien Allanblackia“ v tabuľke 2 (Špecifikácie) sa nahrádza takto:

                                    Povolená nová potravina

                                    Špecifikácia

                                    „Olej zo semien

                                          Allanblackia

                                       Opis/definícia:

                                    Olej zo semien Allanblackia sa získava zo semien rastlín rodu Allanblackia: A. floribunda (totožná s A. parviflora) a A. stuhlmannii.

                                       Zloženie mastných kyselín (ako percentuálny podiel celkového obsahu mastných kyselín):

                                    Kyselina laurová – kyselina myristová – kyselina palmitová (C12:0 – C14:0 – C16:0): súčet týchto kyselín < 4,0 %
                                    Kyselina stearová (C18:0): 45 – 58 %
                                    Kyselina olejová (C18:1): 40 – 51 %
                                    Polynenasýtené mastné kyseliny (PUFA): < 2 %

                                       Charakteristiky:

                                    Voľné mastné kyseliny: max. 0,1 % celkového obsahu mastných kyselín
                                    Transmastné kyseliny: max. 1,0 % celkového obsahu mastných kyselín
                                    Peroxidové číslo: max. 1,0 meq/kg
                                    Nezmydelniteľný podiel: max 1,0 hm. % oleja
                                    Číslo zmydelnenia: 185 – 198 mg KOH/g“


title: Vykonávacie nariadenie Komisie (EÚ) 2019/108 z 24. januára 2019, ktorým sa povoľuje zmena špecifikácií novej zložky potravín lipidového extraktu z pancierovky antarktickej (Euphausia superba) podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  25.1.2019

                  SK

                  Úradný vestník Európskej únie

                  L 23/4

         VYKONÁVACIE NARIADENIE KOMISIE (EÚ) 2019/108
         z 24. januára 2019,
         ktorým sa povoľuje zmena špecifikácií novej zložky potravín lipidového extraktu z pancierovky antarktickej (Euphausia superba) podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v rámci Únie možno umiestňovať iba nové potraviny, ktoré sú povolené a zaradené do únijného zoznamu.

                     (2)

                     Podľa článku 8 nariadenia (EÚ) 2015/2283 sa prijalo vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam nových potravín.

                     (3)

                     Podľa článku 12 nariadenia (EÚ) 2015/2283 má Komisia rozhodovať o povolení a umiestnení novej potraviny na trh Únie a aktualizácii únijného zoznamu.

                     (4)

                     Rozhodnutím Komisie 2009/752/ES (3) sa v súlade s nariadením Európskeho parlamentu a Rady (ES) č. 258/97 (4) povolilo uvedenie lipidového extraktu z pancierovky antarktickej (Euphausia superba) na trh ako novej zložky potravín na použitie v určitých potravinových výrobkoch a potravinách. V uvedenom rozhodnutí sa najvyššie množstvo fosfolipidov stanovilo na 50 %.

                     (5)

                     Vykonávacím rozhodnutím Komisie (EÚ) 2016/598 (5) sa v súlade s nariadením (ES) č. 258/97 povolilo rozšírenie použitia lipidového extraktu z pancierovky antarktickej (Euphausia superba) ako novej zložky potravín na použitie vo výživových doplnkoch. V uvedenom rozhodnutí sa minimálne množstvo fosfolipidov stanovilo na 35 %.

                     (6)

                     Použitie novej zložky potravín „olej bohatý na fosfolipidy získavaný z pancierovky antarktickej (Euphausia superba)“ bolo príslušnými orgánmi Fínska povolené v určitých kategóriách potravín (6). Minimálne množstvo fosfolipidov sa stanovilo na 60 %.

                     (7)

                     Podmienky používania obidvoch olejov, „olej z pancierovky antarktickej (Euphausia superba)“ a „olej bohatý na fosfolipidy získavaný z pancierovky antarktickej (Euphausia superba)“, sú rovnaké a sú založené na najvyšších prípustných kombinovaných množstvách kyseliny ikozapentaénovej a kyseliny dokozahexaénovej. Odlišujú sa však obsahom fosfolipidov, ktorý je v prípade „oleja z pancierovky antarktickej (Euphausia superba)“ stanovený v rozmedzí od 35 % do 50 % a v prípade „oleja bohatého na fosfolipidy získavaného z pancierovky antarktickej (Euphausia superba)“ na minimálne 60 %. Preto súčasné povolenia nezahŕňajú obsah fosfolipidov v „oleji z pancierovky antarktickej (Euphausia superba)“ v rozmedzí od 50 % do 60 %.

                     (8)

                     Spoločnosť Aker BioMarine A/S (ďalej len „žiadateľ“) 29. augusta 2018 požiadala Komisiu o zmenu špecifikácií novej potraviny „olej z pancierovky antarktickej (Euphausia superba)“ v zmysle článku 10 ods. 1 nariadenia (EÚ) 2015/2283. Žiadateľ požiadal o zvýšenie najvyššieho prípustného obsahu fosfolipidov z 50 % na menej ako 60 %, čím sa pokryje rozsah koncentrácie fosfolipidov, ktorý v súčasnosti nie je povolený.

                     (9)

                     Komisia sa domnieva, že nie je pre potrebné, aby Európsky úrad pre bezpečnosť potravín v súlade s článkom 10 ods. 3 nariadenia (EÚ) 2015/2283 vykonal hodnotenie bezpečnosti súčasnej žiadosti vzhľadom na skutočnosť, že ak určité množstvá danej novej zložky potravín boli posúdené a určené za bezpečné, tak potom sú aj menšie množstvá tej istej zložky bezpečné. Povolené najvyššie prípustné kombinované množstvá kyseliny ikozapentaénovej a kyseliny dokozahexaénovej sú v prípade „oleja z pancierovky antarktickej (Euphausia superba)“ a „oleja bohatého na fosfolipidy získavaného z pancierovky antarktickej (Euphausia superba)“ v zmysle vykonávacieho nariadenia (EÚ) 2017/2470 rovnaké. Navrhovanou zmenou množstva fosfolipidového oleja v špecifikácii „oleja z pancierovky antarktickej (Euphausia superba)“ sa nemenia bezpečnostné aspekty, ktoré podporili jeho povolenie a povolenie „oleja bohatého na fosfolipidy získavaného z pancierovky antarktickej Euphausia superba“, na základe ktorých sa dospelo k záveru, že množstvo fosfolipidov nad aj pod 60 % je bezpečné.

                     (10)

                     Navrhovaná zmena špecifikácií obsahu fosfolipidov sa týka rozdielu v obsahu fosfolipidov „oleja z pancierovky antarktickej (Euphausia superba)“ a „oleja bohatého na fosfolipidy získavaného z pancierovky antarktickej (Euphausia superba)“. Preto je vhodné zmeniť v špecifikáciách novej potraviny „olej z pancierovky antarktickej (Euphausia superba)“ obsah fosfolipidov na navrhované množstvo.

                     (11)

                     Informácie uvedené v žiadosti poskytujú dostatočné dôvody na to, aby sa dalo skonštatovať, že zmeny špecifikácií novej zložky potravín „olej z pancierovky antarktickej Euphausia superba“ sú v súlade s článkom 12 ods. 2 nariadenia (EÚ) 2015/2283.

                     (12)

                     Vykonávacie nariadenie (EÚ) 2017/2470 by sa preto malo zodpovedajúcim spôsobom zmeniť.

                     (13)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zápis v únijnom zozname povolených nových potravín, ako sa stanovuje v článku 8 nariadenia (EÚ) 2015/2283, ktorý sa týka novej potraviny „olej z pancierovky antarktickej Euphausia superba“, sa mení v súlade s prílohou k tomuto nariadeniu.

            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Rozhodnutie Komisie 2009/752/ES z 12. októbra 2009, ktorým sa povoľuje uvedenie na trh lipidového extraktu z pancierovky antarktickej (Euphausia superba) ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 268, 13.10.2009, s. 33).

            (4)  Nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (Ú. v. ES L 43, 14.2.1997, s. 1).

            (5)  Vykonávacie rozhodnutie Komisie (EÚ) 2016/598 zo 14. apríla 2016, ktorým sa povoľuje rozšírenie použitia lipidového extraktu z pancierovky antarktickej (Euphausia superba) ako novej zložky potravín podľa nariadenia Európskeho parlamentu a Rady (ES) č. 258/97 (Ú. v. EÚ L 103, 19.4.2016, s. 34).

            (6)  List z 13. mája 2015 (https://ec.europa.eu/food/sites/food/files/safety/docs/novel-food_authorisation_2015_auth-letter_krill-oil_sk.pdf).

            PRÍLOHA
            Zápis týkajúci sa „oleja z pancierovky antarktickej Euphausia superba“ v tabuľke 2 (Špecifikácie) prílohy k vykonávaciemu nariadeniu (EÚ) 2017/2470 sa nahrádza takto:

                           Povolená nová potravina

                           Špecifikácie

                           „Olej z pancierovky antarktickej (Euphausia superba)

                              Opis/definícia:

                           Na výrobu lipidového extraktu z pancierovky antarktickej (Euphausia superba) sa z rozdrvenej hlbokozmrazenej pancierovky alebo sušenej múčky z pancierovky získa lipidový extrakt pomocou povoleného extračného rozpúšťadla (podľa smernice 2009/32/ES). Proteíny a materiál z pancierovky sa z lipidového extraktu odstránia filtráciou. Extrakčné rozpúšťadlá a zvyšková voda sa odstránia odparovaním.
                           Číslo zmydelnenia: ≤ 230 mg KOH/g
                           Peroxidové číslo: ≤ 3 meq O2/kg oleja
                           Oxidačná stabilita: Všetky potravinové výrobky s olejom z pancierovky antarktickej (Euphausia superba) by mali vykazovať oxidačnú stabilitu na základe vhodných a uznávaných vnútroštátnych/medzinárodných testovacích metód (napr. AOAC).
                           Vlhkosť a prchavé zlúčeniny: ≤ 3 % alebo 0,6 vyjadrená ako aktivita vody pri 25 °C
                           Fosfolipidy: ≥ 35 % až < 60 %
                           Transmastné kyseliny: ≤ 1 %
                           EPA (kyselina ikozapentaénová): ≥ 9 %
                           DHA (kyselina dokozahexaénová): ≥ 5 %“